เศรษฐกิจดีเกินคาดธปท.เชื่อ6%ไม่ยาก
ธปท.ยอมรับเศรษฐกิจไทยไตรมาสแรกขยายตัวได้ดีเกินคาด มั่นใจ 6% ไม่ใช่เรื่องยาก
23 พ.ค. 2555

ธปท.ยอมรับเศรษฐกิจไทยไตรมาสแรกขยายตัวได้ดีเกินคาด มั่นใจ 6% ไม่ใช่เรื่องยาก
นายทรงธรรม ปิ่นโต ผู้อำนวยการสำนักเศรษฐกิจมหภาค ธนาคารแห่งประเทศไทย (ธปท.) กล่าวว่า ต้องยอมรับว่าภาวะเศรษฐกิจไทยในไตรมาสแรกปีนี้ ที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศว่ามีอัตราการขยายตัวทางเศรษฐกิจ (จีดีพี) 0.3% ถือว่าออกมาดีกว่าที่ ธปท.คาดการณ์ไว้ก่อนหน้านี้ เพราะเดิม ธปท.คาดว่าน่าจะโตติดลบประมาณ 1.7% แต่ทั้งปียังคาดว่าจะโตที่ระดับ 6% ซึ่งเป็นระดับเดียวกับที่ สศช.คาดการณ์ไว้ที่ระดับ 5.5-6.5% 
ทั้งนี้ ถ้าปัจจัยสนับสนุนการเติบโตทั้งการบริโภคในประเทศ การผลิต และการส่งออกยังขยายตัวได้ในลักษณะนี้ โดยไม่มีปัจจัยลบมากระทบ เชื่อว่าเศรษฐกิจไทยทั้งปีน่าจะโตได้ตามคาดการณ์ เพราะเศรษฐกิจไทยถือว่าแข่งแกร่งพอสมควร น่าจะเป็นเบาะรองรับผลกระทบจากเศรษฐกิจโลกได้ระดับหนึ่งอยู่แล้ว 
“ต้องยอมรับว่าไตรมาสแรกปีนี้โตได้ดีกว่าที่เราคาด เราคาดว่าจะติดลบที่ระดับ 1.7% ด้วยซ้ำ แต่ออกมาโตเป็นบวกที่ 0.3% ถือว่าเศรษฐกิจโตได้ดี ถ้าไม่มีปัจจัยใหม่มากระทบ ทั้งปีน่าจะโตได้ 6%” นายทรงธรรม กล่าว
นายทรงธรรม กล่าวว่า มีความเป็นไปได้ที่ ธปท.จะพิจารณาแนวโน้มการเติบโตอีกหากปัจจัยดีขึ้น ทั้งนี้ ในส่วนของปัญหากรีซและยุโรปคงยังไม่จบลงง่ายๆ น่าจะมีการแก้ไขปัญหาไปเรื่อยๆ กรีซยังไม่น่าจะถูกออกจากยูโร เพราะการให้กรีซออกจายุโรปก็มีปัญหาเชนกัน ซึ่งขณะนี้กรีซก็แสดงความพยามในการแก้ปัญหาอยู่เรื่อยๆ อย่างไรก็ตามปัญหาภาวะเศรษฐกิจยุโรปและกรีซยังต้องติดตามดูตอ่ไป